b'\n_START_ARTICLE_\nElvira de Hidalgo\n_START_SECTION_\nBiografia\n_START_PARAGRAPH_\nDe menuda es va traslladar a Barcelona, on va comen\xc3\xa7ar a estudiar cant al Conservatori Superior del Liceu amb la soprano Conxita Bordalba i amb Maria Barrientos. Va culminar els estudis a Mil\xc3\xa0 amb el mestre Melcior Vidal. Es va presentar per primera vegada l\'any 1908 en el Teatro di San Carlo de N\xc3\xa0pols, cantant la Rosina de Il barbiere di Siviglia de Gioachino Rossini._NEWLINE_Inici\xc3\xa0 una brillant carrera que la va dur pels principals teatres d\'It\xc3\xa0lia, Europa i per tota Am\xc3\xa8rica. Reconeguda com una de les millors soprani d\'agilit\xc3\xa1 de la seva \xc3\xa8poca, d\xc3\xb3na vida a les protagonistes de Linda di Chamounix, Rigoletto, I puritani, Lucia di Lammermoor i altres personatges d\'aquesta corda. El Teatro Real de Madrid tamb\xc3\xa9 va ser testimoni dels seus \xc3\xa8xits; hi va actuar per \xc3\xbaltima vegada el 1923._NEWLINE_Retirada de l\'escena, va dedicar la seva activitat a l\'ensenyament. Va ser mestra de cant al conservatori d\'Atenes (1936-1949), on form\xc3\xa0 Maria Callas entre els anys 1938 i 1943. En el per\xc3\xadode 1949-1954 enseny\xc3\xa0 al conservatori d\'Ankara, i el 1959 es va establir definitivament a Mil\xc3\xa0, on seria nomenada mestra de cant vital\xc3\xadcia de la Scala. Des de 1947 ha estat reconeguda sobretot com "la mestra de la Callas"._NEWLINE_La seva personalitat d\'int\xc3\xa8rpret va ser reconeguda no nom\xc3\xa9s per la seva preparaci\xc3\xb3 com a soprano de coloratura, sin\xc3\xb3 com a qualc\xc3\xba que dotava els seus personatges d\'una gran veracitat. La Rosina d\'Il barbiere di Siviglia de Gioachino Rossini, va ser un dels personatges que li donaren m\xc3\xa9s fama en les seves actuacions en els teatres de Mil\xc3\xa0 i N\xc3\xa0pols. La seva veu c\xc3\xa0lida i cristal\xc2\xb7lina posse\xc3\xafa, a m\xc3\xa9s, una tessitura \xc3\xa0mplia i de gran fortalesa, inusual en les sopranos lleugeres.'